Väljaanne kirjutab, et Skripal külastas Eestit 2016. aastal ning jagas siin teavet Venemaa luure kohta. Teadaolevalt viibis Vene endine luuraja Eestis juunis ja kohtus siin valitud luureametnike rühmaga. NYT sõnul pole selge, mida kohtumisel arutati, kuid visiiti aidanud hõlbustada Briti luure.
Kuid ei saa kindlat väita, et just kõnesolevad visiidid tegid Skripalist sihtmärgi. Samuti pole kindel, kas Vene valitsus oli topeltagendi sellistest käikudest üldse teadlik. Skripali visiitidest Tšehhi ja Eestisse teadsid vaid mõned üksikud valitud salaagendid ning mitte keegi ei tohtinud tema käikudega seotud üksikasju avalikult arutada, kirjutab väljaanne.